<classify> Kwa ushindi huo, katika mchezo huo ambao haukuwa na mvuto, Azam imekata tiketi ya kuliwakilisha taifa katika michuano ya Kombe la Shirikisho msimu ujao baada ya msimu huu kushindwa kutetea taji hilo mbele ya Yanga, ambao msimu uliopita walimaliza ligi wakiwa katika nafasi ya pili.Yanga ndio walikuwa wawakilishi wa Tanzania Bara katika michuano ya Shirikisho Afrika na mwishoni mwa wiki iliyopita walitolewa katika hatua ya 16 na Etoile du Sahel ya Tunisia baada ya kufungwa jumla ya mabao 2-1 kufuatia kutoka sare ya 1-1 katika mchezo wa kwanza jijini Dar es Salaam na baadaye kufungwa 1-0 Tunis, Tunisia.Ushindi huo wa Azam unaifanya Simba kuendelea kusota nchini bila ya kupata nafasi ya kupanda ndege kwenda nje ya nchi kucheza mashindano ya kimataifa, ambapo mara ya mwisho timu hiyo ilitwaa ubingwa wa Bara katika msimu wa mwaka 2011-12.Katika mchezo huo mbao ulitumika kuikabidhi Yanga taji hilo la Ligi Kuu, ulichezwa kwenye madimbwi ya maji kutokana na mvua kubwa kunyesha Dar es Salaam jana jioni.Mabingwa hao wapya wa Ligi Kuu ya Tanzania Bara walikabidhiwa taji lao hilo na Waziri wa Habari, Vijana, Utamaduni na Michezo, Dk Fenella Mukangara, na walianza mchezo huo kwa nguvu na kutengeneza nafasi kibao mwanzoni mwa mchezo, lakini walishindwa kufunga.Mrisho Ngasa alipaisha, Dan Mrwanda naye alikosa bao akiwa katika eneo la hatari baada ya mabeki wa Azam kujichanganya.Hatimaye mabingwa hao wapya waliandika bao la kwanza katika dakika ya 11 kupitia kwa kiungo mshambuliaji Mbrazili Andrey Coutinho baada ya kupiga mpira wa adhabu kutoka umbali wa mita 25 na mpira kujaa pembeni ya kona ya goli.Mwamuzi alitoa adhabu hiyo baada ya mchezaji mwingine wa Yanga, Amis Tambwe kuchezewa vibaya nje ya eneo la hatari na Himid Mao nje kidogo ya eneo la hatari.Lakini cha kushangaza Mbrazili huyo alijikuta akishangilia bao pekee yake bila kuungwa mkono na wachezaji wenzake wa Yanga huku mashabiki wa timu hiyo wakionekana wazi hawakufurahi bao hilo, lakini halikudumu sana kwani Azam walisawazisha kupitia kwa Bryson Raphael, akirekebisha makosa ya Gaudence Mwaikimba aliyeshindwa kuzifumania nyavu za Yanga.Katika kipindi cha pili, Azam iliwaingiza Didier Kavumbagu na John Bocco kuchukua nafasi za Mwaikimba na Frank Domayo wakati Yanga ambao walionekana wazi kutokuwa na nia ya ushindi, waliwaingiza Edward Charles na Kelvin Yondani badala ya Nizar Khalfan na Pato Ngoyani.Mabadiliko hayo yalionekana kuwanufaisha Azam baada ya Bocco na Kavumbagu wote kufunga lakini mabao yao yalikataliwa kwa madai kuwa walikuwa wameotea.Bao la ushindi la Azam lilifungwa na Aggrey Morris dakika tano kabla ya mpira kumalizika na kuihakikishia timu yake nafasi ya kushiriki mashindano ya CAF msimu ujao.  <topic>: MICHEZO 